標指六偈 語默
作者：釋清遠
朝代：宋

paragraphs: 至道非言，言亦可傳。
可傳何也，應物而宣。
言雖應物，物自無物。
無物之言，言音自沒。
絕言之語，妙應還普。
道非晦明，語默同取。
舉復誰唱，物物虛曠。
咸通大千，徧乎塵想。
品類非一，同言異出。
圓音落落，凡聖俱適。
千品萬類，薰含種智。
故此一門，稱無量義。
山河宣演，草木揚音。
長說無間，所謂甚深。
深兮甚淺，不動情見。
最省工夫，凡夫不薦。
不薦最親，妙義敷陳。
歡言即笑，恚怒即嗔。
嗔爲金剛，喜爲迦葉。
華藏毗盧，心心相接。
接兮可見，莫看背面。
無字密言，從茲出現。
現復誰論，非用耳聞。
六根共戶，妙偈星分。
森羅經文，不出一塵。
非舌非辯，雷轉電奔。
展之在手，何法不有。
縱橫三界，無一滲漏。
時人不信，執言說病。
依倚前塵，以爲决定。
决定是心，决定是塵。
心塵所使，非自由人。
諸聖苦口，隨愚過咎。
巧說多詞，强爲分剖。
法無言說，汝須善別。
捨離語言，生死自絕。
凡夫聞此，無說過咎。
取彼無言，冥然長久。
端坐暗獄，以心相續。
背却語言，猶如土木。
捨有之無，落在邪途。
有無俱病，二病俱祛。
祛復何去，不離當處。
當處不生，語默相取。
取兮不知，是東是西。
說即不說，不疑即疑。
故稱佛子，了事凡夫。
是何凡夫，問取李胡。